SL Uradni list Evropske unije C 247/19

Referenčni zneski za prestop zunanjih meja, navedenih v členu 5(3) Uredbe (ES) št. 562/2006 Evropskega parlamenta in Sveta z dne 15. marca 2006 o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah)

(2006/C 247/03)

BELGIJA

Belgijski zakon določa, da je treba dokazati razpoložljivost zadostnih sredstev za preživljanje.

Pristojni upravni organi ravnajo na naslednji način:

a) Tujci, ki živijo pri zasebniku

Dokazila o sredstvih za preživljanje lahko zagotovi oseba, pri kateri tujec živi v Kraljevini Belgiji, ki napiše in podpiše garantno izjavo, overjeno pri upravnem organu v kraju prebivanja.

Ta oseba jamči, da bo poravnala vse stroške, ki bi nastali v zvezi s prebivanjem in oskrbo tujca, stroške za zdravstveno oskrbo in za vrnitev v matično državo, če jih tujec ne bi mogel poravnati. S tem ukrepom naj bi preprečili, da bi moral stroške poravnati upravni organ. Garantno izjavo mora podpisati oseba, ki je kreditno sposobna; če je ta oseba tujec, mora imeti dovoljenje za stalno prebivanje.

Če je potrebno, mora tujec predložiti tudi dokazila o lastnih dohodkih.

Če tujec nima lastnih sredstev, mora razpolagati vsaj z zneskom 38 EUR za dan prebivanja.

b) Tujci, ki so nastanjeni v hotelu

Če tujec ne more predložiti dokazil o lastnih sredstvih, mora razpolagati vsaj z zneskom 50 EUR za dan prebivanja.

V večini primerov mora tujec predložiti tudi vozovnico (letalsko vozovnico) za vrnitev v matično državo ali državo svojega prebivališča.

ČEŠKA REPUBLIKA

Referenčni zneski so določeni v Zakonu št. 326/1999 Sb. o bivanju tujcev na ozemlju Češke republike in spremembi nekaterih zakonov.

V skladu s členom 5 Zakona o bivanju tujcev na ozemlju Češke republike je tujec na zahtevo policije dolžan predložiti dokazilo, ki potrjuje, da so za njegovo bivanje na ozemlju Češke republike zagotovljena sredstva (člen 13) ali overjeno vabilo, katerega overitev s strani policije ni starejša od 90 dni (člena 15 in 180).

Člen 13 določa naslednje:

„Sredstva, potrebna za bivanje (1) Če spodaj ni določeno drugače, se za dokazovanje razpoložljivih sredstev za bivanje na ozemlju Češke republike predloži naslednje: (a) sredstva v znesku najmanj: — 0,5-kratnik življenjskega minimuma iz posebnih predpisov, ki je potreben za kritje preživljanja in drugih osnovnih osebnih potreb (v nadaljnjem besedilu ‚življenjski minimum za osebne potrebe‘) na dan bivanja, če celotno obdobje bivanja ne presega 30 dni, — 15-kratnik življenjskega minimuma za osebne potrebe, če naj bi obdobje bivanja presegalo 30 dni, vendar se ta vsota poveča, tako da se podvoji življenjski minimum za vsak izpolnjen mesec predvidenega bivanja, — 50-kratnik življenjskega minimuma za osebne potrebe v primeru bivanja zaradi izvrševanja poklicne dejavnosti, katerega skupno obdobje naj bi presegalo 90 dni, ali — dokazilo o plačilu storitev, povezanih z bivanjem tujca na ozemlju Češke republike, ali dokazilo, da se bodo storitve opravile zastonj. (2) Namesto sredstev iz prvega odstavka se lahko razpoložljivost sredstev za bivanje na ozemlju Češke republike dokazuje z naslednjimi dokazili: (a) z bančnim izpiskom na tujčevo ime, ki potrjuje da tujec v času bivanja na ozemlju Češke republike lahko razpolaga s sredstvi v znesku iz prvega odstavka; ali (b) z drugim dokazilom, ki potrjuje, da razpolaga s sredstvi, kot npr. veljavna mednarodno priznana kreditna kartica. (3) Tujec, ki želi študirati na ozemlju Češke republike, lahko kot dokaz o razpoložljivosti sredstev za bivanje predloži zavezo državnega organa ali pravnega subjekta o zagotovitvi sredstev za bivanje tujca, ki ustrezajo življenjskemu minimumu za osebne potrebe za en mesec predvidenega bivanja, ali dokazilo, ki potrjuje, da vse stroške povezane s študijem in bivanjem krije sprejemna organizacija (šola). Če vsota iz zaveze ne dosega tega zneska, mora tujec predložiti dokazilo, da razpolaga s sredstvi, ki ustrezajo razliki med življenjskim minimumom za osebne potrebe in zneskom zaveze za obdobje predvidenega bivanja, vendar njegova sredstva ne presegajo 6-kratnika življenjskega minimuma za osebne potrebe. Dokazilo o zagotavljanju sredstev za bivanje se lahko nadomesti z odločitvijo ali dogovorom o dodelitvi štipendije, ki je pridobljena v skladu z mednarodno pogodbo, ki zavezuje Češko republiko. (4) Tujec mlajši od 18 let mora dokazati, da razpolaga s polovičnim zneskom sredstev za bivanje v skladu s odstavkom 1.“

in člen 15 določa naslednje:

„Vabilo

V vabilu se oseba, ki vabi, zaveže, da bo krila stroške:

(a) za vzdrževanje tujca med celotnim trajanjem bivanja, dokler ne zapusti ozemlja Češke republike;

(b) za nastanitev tujca med celotnim trajanjem bivanja, dokler ne zapusti ozemlja Češke republike;

(c) za zdravstveno varstvo tujca med celotnim trajanjem bivanja, dokler ne zapusti ozemlja Češke republike, in za prevoz bolnega tujca ali njegovih posmrtnih ostankov;

(d) ki nastanejo policiji v zvezi z bivanjem in odhodom tujca z ozemlja Češke republike v primeru upravnega izgona.“

DANSKA

Po danskem zakonu o tujcih mora imeti tujec, ki vstopi na Dansko, ustrezna sredstva za preživetje in za povratno vožnjo.

V vsakem primeru morajo to odločiti službe mejne kontrole pri vstopu v državo, in sicer prek posebne presoje ekonomskega položaja tujca, ob upoštevanju informacij o njegovih oziroma njenih zmožnostih v zvezi z nastanitvijo in povratno vožnjo.

Za namen določitve, ali ima tujec ustrezna sredstva, je uprava določila ustrezen znesek za preživetje, ki naj bi načeloma znašal 350 DKK za 24 ur. To je znesek, ki ga mora imeti tujec na razpolago.

Poleg tega mora tujec dokazati, da ima sredstva za povratno vožnjo, na primer v obliki povratne vozovnice.

NEMČIJA

V skladu s členom 15(2) Zakona o prebivališču z dne 30. julija 2004 se lahko tujca na meji zavrne, če ne izpolnjuje pogojev za vstop na ozemlje držav članic v skladu s členom 5 Schengenske konvencije. To se zgodi v primeru, če tujec ne razpolaga z ustreznimi finančnimi sredstvi za prebivanje, vključno s sredstvi za vrnitev v matično državo ali tretjo državo, v katero se lahko vrne na podlagi veljavnega dovoljenja za prebivanje, ali teh sredstev ne more pridobiti na zakonit način.

Obvezni dnevni zneski niso določeni. Organi mejne kontrole morajo namesto tega presoditi za vsak primer posebej, kakšen je položaj tujca. Upoštevati je treba njegove osebne razmere, kot so narava in namen obiska, dolžina prebivanja, morebitno prebivanje pri sorodnikih ali prijateljih in stroške za preživljanje.

Če državljan tretje države ne more predložiti dokazil o teh razmerah ali vsaj podati verodostojne izjave, mora razpolagati vsaj z zneskom 45 EUR na dan. Treba se je tudi prepričati, da ima državljan tretje države možnost vrnitve ali nadaljevanja potovanja. Kot dokaz lahko predloži povratno vozovnico ali vozovnico za nadaljevanje potovanja.

Dokazila o finančnih sredstvih so lahko gotovina, kreditne kartice in čeki, pa tudi:

— zakonito bančno jamstvo kreditne institucije, ki je pooblaščena za delovanje v Zvezni republiki Nemčiji,

— garantna izjava gostitelja,

— telegrafsko denarno nakazilo,

— položitev varščine s strani gostitelja ali tretje strani pri organu, ki je pristojen za prebivanje tujcev,

— garantna izjava.

Če obstaja dvom o negotovinski likvidnosti tujca, je treba primer proučiti pred njegovim vstopom v državo.

ESTONIJA

Po estonski zakonodaji tujci, ki prihajajo v Estonijo brez vabila, pri vstopu v državo na zahtevo uradnika mejne straže predložijo dokaz o zadostnih denarnih sredstvih za kritje stroškov svojega bivanja in odhoda iz Estonije. Zadostna denarna sredstva pomeni 0,2-kratnik minimalne mesečne plače, kot jo izvaja republiška vlada, za vsak dovoljeni dan prebivanja, tj. 600 EEK.

V nasprotnem primeru gostitelj prevzame odgovornost za stroške tujčevega prebivanja in odhoda iz Estonije.

GRČIJA

Z ministrskim odlokom št. 3011/2/1f z dne 11. januarja 1992 je bil določen znesek, s katerim morajo z izjemo državljanov držav Evropske skupnosti razpolagati tujci, ki želijo vstopiti na ozemlje Helenske republike.

V skladu z navedenim ministrskim odlokom morajo tujci iz držav, ki niso članice Evropske skupnosti, razpolagati z 20 EUR v tuji valuti na osebo na dan ob vstopu v Helensko republiko in minimalnim zneskom 100 EUR.

Za mladoletne družinske člane znaša dnevni znesek v tuji valuti polovico celotnega zneska.

Za državljane tistih držav, ki niso članice Skupnosti in katerih zakonodaja določa, da morajo grški državljani na njihovih mejah zamenjati devize, velja ta obveznost po načelu vzajemnosti.

ŠPANIJA

Tujci morajo dokazati, da razpolagajo s potrebnimi finančnimi sredstvi za preživljanje. Minimalni zneski pri tem so naslednji:

(a) za stroške prebivanja v Španiji znaša ta znesek 30 EUR ali protivrednost v tuji valuti, ki se pomnoži s številom načrtovanih dni prebivanja v Španiji in številom družinskih članov, ki potujejo z osebo. Ne glede na načrtovano trajanje prebivanja znaša v vsakem primeru najmanjši znesek, za katerega mora tujec predložiti dokazila, 300 EUR na osebo;

(b) za vrnitev v matično državo ali za tranzit prek tretjih držav: tujec mora predložiti neprenosljivo vozovnico(-e), ki se glasi(-jo) na njegovo ime in vsebuje(-jo) navedene dneve potovanja ali vozovnico(-e) za nameravano prevozno sredstvo.

Tujci morajo dokazati, da razpolagajo z zgoraj navedenimi sredstvi za preživljanje s predložitvijo gotovine ali potrjenimi čeki, potovalnimi čeki, potrdili o plačilu, kreditnimi pismi ali ustreznim bančnim izpiskom. Če tujec teh dokazil ne more predložiti, španska mejna policija prizna vsako drugo dokazilo, za katero meni, da zadostuje.

FRANCIJA

Referenčni znesek ustreznih sredstev, potrebnih za nameravano prebivanje tujca v Franciji ali za tranzit prek ozemlja Francije do cilja v tretji državi, je enak znesku zagotovljene minimalne plače v Franciji (SMIC), ki se dnevno izračunava na podlagi stopnje, določene 1. januarja tekočega leta.

Ta znesek se redno prilagaja indeksu življenjskih stroškov v Franciji:

— samodejno, kadar koli se indeks cen na drobno dvigne za več kakor 2 %,

— po posvetu z državno komisijo za pogajanja za kolektivne pogodbe na podlagi sklepa vlade o zagotovljenem razvoju cen, ki je višje od povečanja indeksa cen na drobno.

Od 1. julija 2005 znaša dnevni znesek minimalne plače (SMIC) 56,20 EUR.

Imetniki potrdila o prebivanju morajo razpolagati vsaj z minimalnim zneskom, ki je enak polovici minimalne plače, če hočejo prebivati v Franciji. Ta znesek znaša 28,10 EUR na dan.

ITALIJA

Člen 4(3) „Prečiščenega besedila določb, ki urejajo priseljevanje in status tujcev“ št. 286 z dne 28. julija 1998 navaja, da mora Italija v skladu z obveznostmi, ki jih je prevzela v posebnih mednarodnih sporazumih, omogočiti vstop na svoje ozemlje tujcem, ki lahko z ustrezno dokumentacijo dokažejo namen in pogoje njihovega prebivanja ter ustrezna sredstva za preživetje med njihovim prebivanjem v državi ter, razen v primeru dovoljenj za prebivanje za namen dela, za njihovo vrnitev v matično državo. Sredstva za preživetje so opredeljena v ustrezni direktivi, ki jo je izdalo ministrstvo za notranje zadeve. Tujci, ki ne izpolnjujejo teh pogojev, oziroma tisti, ki naj bi predstavljali grožnjo nacionalni varnosti ali javnemu redu države ali ene od držav, s katerimi je Italija podpisala sporazume za odpravo kontrol na notranjih mejah in za prost pretok oseb, ne smejo vstopiti v Italijo, ob upoštevanju omejitev in odstopanj v teh sporazumih.

Ustrezna direktiva z naslovom „Opredelitev sredstev za preživljanje za vstop in prebivanje tujcev na nacionalnem ozemlju“, ki je bila izdana 1. marca 2000, določa, da:

— se lahko razpoložljivost sredstev za preživljanje dokaže s predložitvijo valute ali ekvivalentnih menic, bančnih jamstev oziroma zavarovalnih polic, ki zagotavljajo plačilo, in sicer z dokumenti, ki dokazujejo razpoložljivost sredstev dohodka na nacionalnem ozemlju;

— je treba denarne zneske, določene v direktivi, vsako leto pregledati, po določitvi parametrov v zvezi s povprečno letno variacijo, ki jo izdela ISTAT, in izračunanih na podlagi splošnega indeksa cen življenjskih potrebščin za živila, pijačo, prevoz in nastanitvenih storitev;

— mora tujec navesti, da ima ustrezno namestitev na italijanskem ozemlju in potreben denarni znesek za vrnitev; lahko predloži tudi povratno vozovnico;

— so minimalna sredstva za preživljanje na osebo za izdajo vizuma in za vstop na italijansko ozemlje za namen turizma opredeljena v skladu s tabelo A (na naslednji strani).

TABELA A

Tabela za določanje sredstev za preživljanje, ki se zahtevajo za vstop na italijansko ozemlje v turistične namene

Trajanje potovanja Število udeležencev potovanja En udeleženec Dva ali več udeležencev EUR EUR 1 do 5 dni skupni fiksni znesek 269,60 212,81 6 do 10 dni dnevni znesek na osebo 44,93 26,33 11 do 20 dni fiksni znesek 51,64 25,82 + dnevni znesek na osebo 36,67 22,21 več kot 20 dni fiksni znesek 206,58 118,79 + dnevni znesek na osebo 27,89 17,04

CIPER

V skladu z uredbami o tujcih in priseljevanju (Uredba (9(2)(B)) je vstop tujcev za začasno bivanje odvisen od diskrecijske pravice uradnika za priseljevanje na meji, ki se izvršuje v skladu s splošnimi ali s posebnimi navodili ministra za notranje zadeve ali v skladu z zgornjimi uredbami. Uradniki za priseljevanje na meji odločijo o vstopu od primera do primera, ob upoštevanju namena in dolžine bivanja, morebitnih hotelskih rezervacij ali gostoljubnosti oseb, ki običajno prebivajo na Cipru.

LATVIJA

Za vstop in prebivanje v Republiki Latviji mora tujec v skladu z zakonom o priseljevanju dokazati, da ima potrebna sredstva za preživljanje.

Zahtevajo se naslednji zneski:

— dnevni zahtevani znesek je 10 LVL, če gostitelj tujcu zagotovi prenočišče in tujec za prenočišče na potrebuje nobenih dodatnih virov;

— če je tujec rezerviral hotel, se sredstva za preživljanje izračunajo na podlagi hotelskih stroškov, ob upoštevanju, da je celotno nadomestilo za dnevno prebivanje in prenočišče najmanj 30 LVL na dan.

Kadar elektronski informacijski sistem – zbirka podatkov o vabilih – vsebuje informacije, da bo gostitelj ali katera koli druga oseba pokrila stroške v zvezi z vstopom in prebivanjem tujca na ozemlju Republike Latvije, tujcem ni treba predložiti dokumentov, ki dokazujejo razpoložljivost sredstev za preživljanje.

LITVA

Po zakonu o pravnem položaju tujcev se tujcu prepove vstop v Republiko Litvo, če ne more dokazati, da razpolaga z zadostnimi sredstvi za prebivanje v Republiki Litvi, da ima vozovnico za povratek v svojo državo ali vozovnico za potovanje v tretjo državo, v katero ima pravico vstopa.

Za določitev, ali ima tujec ustrezna sredstva za preživljanje, je ministrstvo za socialno varnost in delo določilo ustrezne zneske finančnih sredstev za 24 ur, ki jih mora imeti na razpolago tujec: tj. 550 LTL za tujca, ki je zaprosil za dovoljenje za prebivanje v Republiki Litvi in 275 LTL za njegove družinske člane do osemnajstega leta.

Odlok št. 1V-280/V-109 ministrstva za notranje zadeve in ministrstva za zunanje zadeve, izdan 2. septembra 2004, določa znesek sredstev, potrebnih za prebivanje, ki jih tujec, ki vstopa v Litvo, mora imeti na voljo, in znaša 40 EUR na dan.

LUKSEMBURG

Zakonodaja Velikega vojvodstva Luksemburga ne predvideva referenčnega zneska, ki bi ga organi mejne kontrole preverjali. Pooblaščena uradna oseba, ki izvaja mejno kontrolo, odloča o vsakem primeru posebej, ali ima tujec za preživljanje dovolj denarnih sredstev. V ta namen pooblaščena uradna oseba upošteva namen prebivanja in način nastanitve.

MADŽARSKA

Referenčni znesek je določen v zakonodaji o tujcih: v skladu z Dekretom št. 25/2001. (XI. 21.) ministra za notranje zadeve se trenutno zahteva 1 000 HUF pri vsakem vstopu.

V skladu s členom 5 zakona o tujcih (Zakon XXXIX iz leta 2001 o vstopu in bivanju tujcev), je sredstva za preživljanje, ki se jih zahteva za vstop in bivanje, mogoče dokazovati s predložitvijo:

— madžarske valute, tuje valute ali negotovinskih plačilnih sredstev (čeka, kreditne kartice itn.),

— veljavnega vabila madžarskega državljana, tujca z dovoljenjem za prebivanje ali z dovoljenjem za naselitev ali pravnega subjekta, če se oseba, ki vabi, zaveže, da bo krila stroške za prenočišče, nastanitev, zdravstveno varstvo in povratek (repatriacijo). Vabilu se priloži uradno soglasje organa, pristojnega za tujce,

— potrdila o vnaprejšnji rezervaciji in plačilu hrane in prenočišča preko potovalne agencije (vavčer),

— drugega verodostojnega dokaza.

MALTA

Ob vstopu tujca na Malto se preveri, ali razpolaga z vsaj 20 MTL na dan za čas trajanja obiska.

NIZOZEMSKA

Trenutno znaša znesek, ki je organom mejne kontrole za osnovo pri preverjanju sredstev za preživljanje, 34 EUR na osebo na dan.

Uporaba tega merila je spremenljiva, ker se zahtevani znesek sredstev za preživljanje določa glede na dolžino nameravanega prebivanja tujca v državi, glede na namen njegovega potovanja in glede na njegove osebne okoliščine.

AVSTRIJA

V skladu s členom 41(2) Zakona o tujcih se tujca na meji zavrne, če v Avstriji nima urejenega prebivanja in če nima dovolj denarnih sredstev za kritje stroškov prebivanja in za vrnitev v matično državo.

Vendar pa za presojo o tem niso določeni referenčni zneski. Odloča se o vsakem primeru posebej glede na namen, način in trajanje potovanja. Za dokazilo je lahko tudi gotovina in – glede na okoliščine posameznega primera – potovalni čeki, kreditne kartice, bančna garancija ali garantna izjava kreditno sposobne osebe, ki živi v Avstriji.

POLJSKA

Zahtevani zneski za prehod meja so določeni v Uredbi ministra za notranje zadeve in upravo z dne 29. septembra 2003 o znesku sredstev za kritje stroškov vstopa, bivanja in odhoda tujcev, ki so prečkali mejo Republike Poljske ter o podrobnih pravilih o dokazilih za dokazovanje razpolaganja s temi sredstvi – Dz.U. 2003, št. 178, poz. 1748, in št. 232, poz. 2341).

Zneski, določeni v zgornji uredbi, so naslednji:

— 100 PLN na dan prebivanja za osebe starejše od 16 let, vendar znesek ne sme biti manjši od 500 PLN ali protivrednost v tuji valuti,

— 50 PLN na dan prebivanja za osebe mlajše od 16 let, vendar znesek ne sme biti manjši od 300 PLN ali protivrednost v tuji valuti,

— 20 PLN na dan bivanja, vendar vsota ne sme biti manjša od 100 PLN ali protivrednosti v tuji valuti za osebe na turističnih potovanjih, mladinskih kampiranjih, športnih tekmovanjih, osebe, katerih stroški bivanja na Poljskem so kriti, ali osebe, ki prihajajo na Poljsko na zdravljenje v sanatorijih,

— 300 PLN ali protivrednost v tuji valuti za osebe starejše od 16 let, če njihovo prebivanje na Poljskem ne presega 3 dni (vključno s tranzitom),

— 150 PLN ali protivrednost v tuji valuti za osebe mlajše od 16 let, če njihovo prebivanje na Poljskem ne presega 3 dni (vključno s tranzitom),

Tujci dokažejo, da razpolagajo z zadostnimi sredstvi za preživljanje, bodisi s predložitvijo gotovine bodisi:

— potovalnih čekov ali kreditne kartice,

— pravnega jamstva poljske banke (ki potrjuje obstoj teh sredstev),

— garantne izjave gostitelja,

— vozovnice, ki imetniku omogoča potovanje v matično državo ali katero koli drugo državo,

— dokumenta, ki imetniku omogoča uporabo prevoznega sredstva, ki ga ima zadevna oseba.

Poleg tega mora imeti tujec, ki vstopa v Republiko Poljsko, 300 PLN ali protivrednost v tuji valuti za pokritje zdravniških stroškov za vsak dan prebivanja. Dokumenti, ki dokažejo, da tujec razpolaga z zadostnimi sredstvi za plačilo zdravljenja so:

— originalno vabilo;

— zavarovalna polica, veljavna na ozemlju Poljske.

Tujec, ki v državo vstopi za namene študija ali nadaljevanja študija in sodeluje pri znanstvenih raziskavah ali usposabljanje, mora imeti:

— 1 600 PLN ali protivrednost v tuji valuti za pokritje stroškov nastanitve in upravne stroške za prva dva meseca prebivanja na ozemlju Republike Poljske;

— 300 PLN ali protivrednost v tuji valuti za pokritje stroškov zdravljenja za vsak dan prebivanja za enomesečno obdobje z začetkom na dan vstopa.

PORTUGALSKA

Tujci morajo ob vstopu v Portugalsko republiko razpolagati z naslednjimi zneski:

— 75 EUR – za vsak vstop,

— 40 EUR – za vsak dan prebivanja v državi.

Tujcem, ki lahko dokažejo, da imajo zagotovljeno oskrbo in prebivanje med svojim obiskom v državi, ni treba plačati omenjenih zneskov.

SLOVENIJA

V skladu s členom 7 Navodil o zavrnitvi vstopa tujcu, pogojih za izdajo vizuma na mejnih prehodih, pogojih za izdajo vizuma zaradi humanitarnih razlogov in načinu razveljavitve vizuma (Uradni list Republike Slovenije, št. 2/01 – v nadaljevanju „Navodila“) mora tujec pred vstopom v državo in na zahtevo policista zagotoviti informacije o tem, kako bo za čas svojega prebivanja v Republiki Sloveniji zagotovil sredstva za preživljanje in vrnitev v matično državo ali nadaljnje potovanje v tretjo državo.

Tujec mora kot ustrezen dokaz zahtevanih sredstev za preživljanje predložiti predpisan znesek v gotovini ali potovalnih čekih, mednarodno priznanih debetnih ali kreditnih karticah, akreditivih ali kateri koli drug verodostojni dokaz obstoja takih sredstev v Republiki Sloveniji.

Kot ustrezen dokaz za vrnitev v svojo matično državo ali potovanje v tretjo državo mora tujec predložiti bodisi plačano vozovnico ali zadostna sredstva za plačilo stroškov potovanja.

Ustrezen denarni znesek dobimo tako, da dnevna sredstva za preživljanje pomnožimo s številom dni prebivanja tujca v Republiki Sloveniji. Če tujec nima zagotovljenih sredstev za preživljanje (družina, plačana nastanitev v turističnem paketu itd.), so dnevna sredstva za preživljanje določena pri 70 EUR, pretvorjena v SIT po veljavnem dnevnem menjalnem tečaju.

Predpisan znesek za mladoletne osebe, ki jih spremljajo starši ali pravni zastopniki, je 50 % v prejšnjem odstavku predpisanega zneska.

SLOVAŠKA

V skladu s členom 4(2)(c) Zakona št. 48/2002 Z. z. o prebivanju tujcev mora tujec na zahtevo dokazati, da za prebivanje razpolaga z denarnim zneskom v konvertibilni valuti, ki ustreza najmanj polovici minimalne plače na Slovaškem iz Zakona št. 90/1996 Z. z. o minimalni plači s spremembami za vsak dan prebivanja. Tujec, mlajši od 16 let, mora dokazati, da za prebivanje razpolaga z denarnimi sredstvi, ki ustrezajo polovici navedenega zneska.

Znesek, ki ustreza minimalni plači na Slovaškem, je trenutno 6 900 SKK.

FINSKA

Po Zakonu o tujcih (301/2004, odstavek 11) mora tujec ob vstopu dokazati, da razpolaga z zadostnimi sredstvi za preživljanje, upoštevajoč dolžino predvidenega prebivanja in povratek v državo, iz katere je pripotoval, oziroma tranzit v tretjo državo, v katero ima zagotovljen vstop, ali da lahko ta sredstva pridobi po zakoniti poti. Zadostna sredstva se določijo za vsak primer posebej. Poleg sredstev ali vozovnic za odhod in nastanitev med prebivanjem je ocenjeno tudi, da je za preživljanje potrebnih približno 30 EUR na dan, odvisno od načina nastanitve in morebitnega poroka.

ŠVEDSKA

Švedska zakonodaja od 1. oktobra 2006 določa referenčni znesek za prestop meje v višini 370 SEK na dan.

ISLANDIJA

Po islandski zakonodaji morajo tujci dokazati, da imajo dovolj denarja za zadovoljitev svojih potreb na Islandiji in za povratno vožnjo. Referenčni znesek je določen v višini 4 000 ISK na osebo. Če stroške nastanitve nosi tretja oseba, se znesek razpolovi. Skupni minimalni znesek je 20 000 ISK za vsak vstop.

NORVEŠKA

Po členu 27(d) norveškega Zakona o priseljevanju je prepovedan vstop v državo vsakemu tujemu državljanu, ki ne more dokazati ustreznih sredstev za prebivanje v kraljevini in za povratno vožnjo oziroma ne more računati na takšna sredstva.

Zahtevani zneski so določeni individualno in za vsak primer posebej. Upošteva se dolžina prebivanja, ali bo tujec prebival s svojo družino oziroma prijatelji, ali ima vozovnico za povratek in ali je bilo za prebivanje izdano jamstvo (na primer, znesek 500 NOK na dan se obravnava kot ustrezen za obiskovalce, ki ne prebivajo s sorodniki ali prijatelji).